Tehnika Meta – govor, dne 26.6.2021

Spoštovane tovarišice in tovariši !

Že prva svetovna vojna je rodila moderno propagando in vzpostavila nove norme v informiranju ljudi, od druge svetovne vojne pa je za zmago v vsaki vojni vsaj toliko kot uspeh z orožjem potreben uspeh tudi v psihološki vojni, predvsem z besedo, pisano ali izgovorjeno. Tega so se zavedali tudi partizani, zato so se v težavnih razmerah v kakšnih so se bojevali, že na začetku upora lotili vzpostavitve partizanskih tiskarn. Zavedali so se, da je to močna opora oboroženemu uporu, hkrati pa tudi oglaševalec nastajajoče slovenske državnosti in vere v nov, boljši in pravičnejši povojni svet.

 Gorenjski partizani v prvem letu in pol vojne še niso imeli lastnih tiskarn oziroma tehnik. Gradivo je na Gorenjsko prihajalo iz ilegalnih tiskarn v Ljubljani. Cilj je dosegla le pičla desetina tega gradiva. Eden od razlogov, da se uresničevanje temeljnih točk OF na Gorenjskem ni uresničevalo tako, kot je bilo željeno, je bilo tudi pomanjkanje svobodne tiskane besede, ki bi vlivala vero in upanje v srca zbeganih ljudi, razgaljala lažnost okupatorjevih gesel, svarila omahljivce in krepila moralno politično zavest zatiranih množic, da bi se uprle okupatorjevemu nasilju.

 Zaradi tega so; tiskarski tehnik Adolf Arigler-Bodin, radiotehnika Aleš in Fedor, prišli že poleti 1942 iz Polhograjskih Dolomitov, da bi na Gorenjskem organizirali tehniko, in so se takoj lotili gradnje grupne tehnike. Žal je okupator kmalu prekrižal njihove načrte in prekinil delo. Po zapiskih Janeza Lušine - Malija, so Nemci 9. septembra 1942 iznenada začeli z novo ofenzivo. Okoli 10.000 mož je obkolilo področje Lipniške planine na Jelovici, kjer je bila Selška četa in štab grupe in zadal enega najhujših udarcev, kar so ji do tedaj doživeli. Od 50 tovarišev jih je 28 padlo, 8 je bilo ujetih. Padel je komandant grupe Gregorčič, padla sta komisar in komandir čete ter tehnika Aleš in Fedor. Tako je od tehnikov ostal živ le Adolf Arigler, ki je tisti dan po naključju odšel v neko skladišče. Ob napadu se je zatekel na neko smreko, kjer je prebil dva dni in dve noči, medtem, ko je tam okoli nemška policija preiskovala teren.

 Kot rečeno, na Gorenjsko je bil poslan Adolf Arigler - Bodin, organizator partizanskih tehnik in tiskarn, ki se je 17. avgusta 1942 pridružil 1. grupi odredov na Jelovici. Vodstvo štaba odreda, s komisarjem  Lojzetom Kebetom-Štefanom, se je zelo prizadevalo,  da tehnika čimprej zaživi, tu na vzhodnem pobočju Jelovice, nad Jamnikom. Tehnika je bila najprej nastanjena v manjši  opuščeni rudniški votlini, ki pa je bila premalo zakrita in za bivanje neudobna. Člana štaba Vinko Hafner in Stane Kersnik sta pomagala Ariglerju poiskati boljšo in varnejšo votlino, to tukaj. V njej so od 8. do 12. oktobra  1942 uredili vse potrebno za delovanje tehnike.  Že po 4 dneh, 16. avgusta so Nemci na tem področju izvedli hajko, vendar tehnike niso našli, odkrili pa so skladišče, 100 m od tod. V hajki je bil ranjen Lojze Kebe. Rane so bile smrtne, saj je 4 dni kasneje, kljub skrbni negi Jamničanov, na Jamniku umrl. Po Kebetovi smrti, 20. oktobra, so tehniko, na predlog Vinka Hafnerja, poimenovali META. V decembru je zapadel sneg, težko bi bilo še nadalje držati tehniko v popolni tajnosti. Preselili so jo v Mišače k Cirilu Pečniku.

 V tej tehniki je bilo v relativno kratkem obdobju delovanja, tj. od 8. 10. do 12. 12. 1942, natisnjenih okrog 600 izvodov gorenjske izdaje Slovenskega poročevalca, razni letaki, kot npr: Bela garda in izdajalska vloga dr. Bedenka, Izdajalska vloga bele garde, Slovenci na Gorenjskem, Za narod ali proti narodu, Slovenci pod nemško okupacijo, razni odloki (med drugim odlok o prepovedi sečnje gozdov), skupaj preko 10.000 listov raznega izobraževalno-propagandnega gradiva.

 Nova tehnika v Mišačah je pričela z delom 3. januarja 1943. Kot marsikje se je tudi tu našel izdajalec, Nemci so 8. aprila 1943 obkolili hišo Cirila Pečnika, bile so 4 žrtve vključno s Pečnikom, njegovo družino so izgnali.

In ko smo že pri podatkih, mi dovolite, da jih natrosim še nekaj, govorijo namreč o množični in vsebinsko močni ter kvalitetni tiskani besedi slovenskega partizanskega tiska:

Leta 1944 je bilo 378 različnih vojaških glasil NOV in POS, 60 periodičnih, 72 žepnih in 30 stenskih časopisov. Izstopa Partizanski dnevnik, ki je začel izhajati leta 1943 kot glasilo Triglavske, kasneje 31. Divizije, sprva v 400 izvodih, nato v 5000 izvodih, maja 1945 pa že v 20 000 izvodih, Po koncu vojne je bil tiskan v Trstu pod novim imenom, ki ga poznamo še danes Primorski dnevnik. In ko smo že pri imenih glasil, vam bodo verjetno naslednji zveneli znano in presenečeni boste, da segajo njihove korenine v čas NOb-ja : To so Slovenski poročevalec-predhodnik Dela, Mladina, Naša žena, Pavliha, Delavska enotnost, Slovenski partizan, Partizanski toti list, itd. Ali veste, da je obstajal tudi tako imenovani zaporniški tisk, ki se je širil po taboriščih in zaporih, to so : Kibla, Kapucinski list, Arestant, Bolha, Naša uš, Dachauski poročevalec in še mnogi drugi. Slednji, torej zaporniški tisk, je lajšal življenje ponižanim in mučenim jetnikom in jim vlival vsaj rahlo upanje, da bodo preživeli in dočakali svobodo. Danes smo nad vsem tem presenečeni, nato navdušeni in z velikim občudovanjem zremo na ta intelektualni, kulturni in ne vem še kakšen potencial, ki so ga imeli partizani.

Pa naj končam ta sprehod skozi partizanski tisk s citiranjem ameriškega oficirja za zvezo pri GŠ NOV in POS Georgom Vuchinichem, ki je zapisal: » V tekmi s skromnimi partizanskimi občili okupatorjeva občila kljub razširjenosti, vseprisotnosti in tehnični popolnosti niso mogla pridobiti slovenskih bralcev, poslušalcev in pristašev. Ljudje jih niso imeli za verodostojna. Belogardistična propaganda je tako očitno lažna, da jo imajo ljudje za smeh, podobno kot mi v ZDA komike.«

Zanesljivo ste enakega mnenja kot jaz, da je laž tudi danes glavno orodje in orožje skrajno desnih in klerikalnih glasil. Laž, manipulacija sta orodji tistih, ki napadajo demokracijo, človekove pravice in svoboščine, pravosodje in gradijo diktaturo, Kot pravi Hannah Arendt : » Idealni subjekt manipulacije ni tisti, ki verjame v ideologijo in velikega vodjo. Idealen je tisti, ki ne loči med dejstvi in fikcijo, tisti ki ne vidi razlike med resnico in lažjo.« Sovražni govor, ki ga je danes toliko, je plod laži in ne vem če veste s vzpostavljanjem večstrankarskega sistema v Sloveniji in osamosvojitvi ga je prva uporabila Družina, katoliški časopis, naperjen pa je bil predvsem proti NOB, njenim pridobitvam in vrednotam. Spočetka še nekoliko previdno, obotavljajoče nato pa čedalje bolj nesramno, agresivno, žaljivo, predvsem pa lažnivo. Danes je to stalnica !

In za konec. Namesto da bi bili Slovenci ponosni na NOB, največje dejanje v vsej zgodovini našega naroda, saj je poleg oboroženega odpora proti okupatorju temeljila na kulturi ( gledališča, balet, slikarstvo, proza, poezija, glasba, lutkovno gledališče, itd), prosveti ( partizanske šole, tečaji ), zdravstvu ( sistem partizanskih bolnišnic tudi porodni oddelki, zobozdravstveni itd) in gradila državnost z narodnoosvobodilnimi organi in zasedanji ( Kočevje ), pravosodje ( sodišča, komisija za ugotavljanje zločina okupatorja in narodnih izdajalcev ) in še bi lahko našteval, je danes primitivno napadana s strani RKC in SDS ter NSI. Ti skušajo vse bolj agresivno in aktivno predstaviti kolaboracijo in izdajo kot nujo in vrednoto, kar je unikum na vsem svetu.

Toda vse to nas ne bo strlo, še odločneje in pogumneje se bomo zoperstavili tej umazanosti in ogabnosti. Prepričan sem, da bo slej ali prej zmagala resnica in pravica.

Hvala za vašo potrpežljivost, da ste mi prisluhnili.

Brane Virant